Diari Oficial de la Generalitat Valenciana


Sumari del DOGV 6519, del 12-05-2011 (2011/5114)

RESOLUCIÓ de 20 d'abril de 2011, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial de Publicitaris i Relacions Públiques de la Comunitat Valenciana i es disposa la seua publicació en el Diari Oficial de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6519

Data del DOGV
:   12-05-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/5114


Data del document
:   20-04-2011

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * reglament intern
    * publicitat
    * col·legi professional

RESOLUCIÓ de 20 d'abril de 2011, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial de Publicitaris i Relacions Públiques de la Comunitat Valenciana i es disposa la seua publicació en el Diari Oficial de la Comunitat Valenciana. [2011/5114]  
Vist l'expedient de modificació estatutària instruït a instància del Col·legi Oficial de Publicitaris i Relacions Públiques de la Comunitat Valenciana, inscrit amb el número 93, de la Secció Primera del Registre, de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció de la modificació dels seus Estatuts en el dit Registre, atenent els següents  
  
Fets  
Primer. José Torres Leal, en qualitat de lletrat del Col·legi Oficial de Publicitaris i Relacions Públiques de la Comunitat Valenciana, va presentar, en data 17 de febrer de 2011, sol·licitud d'inscripció de la modificació dels Estatuts al Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. Amb data 24 de març de 2011, el Servei d'Entitats Jurídiques va remetre ofici perquè esmenara la seua petició inicial, en no adjuntar-se els originals del certificat del secretari del Col·legi, amb el vistiplau del president, de l'acord del Col·legi mitjançant el qual s'aprovava la modificació dels Estatuts.   
Tercer. Amb data 6 d'abril de 2011, va tindre entrada al Registre de la Conselleria de Justícia i Administracions Públiques un escrit de José Torres Leal, en nom i representació del Col·legi Oficial de Publicitaris i Relacions Públiques de la Comunitat Valenciana, en resposta a l'esmentat ofici de 24 de març de 2011, en què s'adjuntava l'esmena requerida de la documentació.  
Quart. Les modificacions al text dels Estatuts del Col·legi Oficial de Publicitaris i Relacions Públiques de la Comunitat Valenciana van ser aprovades per l'Assemblea General Ordinària i Extraordinària, de 21 de maig de 2009, segons el certificat de l'1 de juny de 2019, del secretari del Col·legi, amb el vistiplau del president.  
Cinqué. La modificació estatutària, la inscripció de la qual se sol·licita, es refereix als articles 25, 26 i 30 dels Estatuts del Col·legi Oficial de Publicitaris i Relacions Públiques de la Comunitat Valenciana, aprovats per Resolució de 21 d'agost de 2007, del director general de Justícia i Menor (DOCV núm. 5.595, de 10.09.2007), i la nova redacció és la següent:  
«Article 25. Composició de la Junta   
1. El Col·legi Oficial de Publicitaris i Relacions Públiques de la Comunitat Valenciana està regit per una Junta de Govern, constituïda pel president, dos vicepresidents (un de publicitat i un altre de relacions públiques), un tresorer, un secretari i deu vocals.  
2. Els càrrecs dels vocals estaran numerats, per tal de substituir, per orde de categoria, les vacants que puguen produir-se en els càrrecs de vicepresident, secretari o tresorer.  
  
Article 26. Funcions dels membres de la Junta de Govern  
1. President. Correspondrà al president la representació oficial del Col·legi en totes les relacions d'aquest amb els poders públics, entitats, corporacions i personalitats de qualsevol orde; exercirà les funcions de vigilància i correcció que els Estatuts reserven a la seua autoritat; presidirà les juntes de Govern i les generals i totes les comissions i comités especials a què assistisca, dirigint les discussions amb vot de qualitat en cas d'empat.  
2. Vicepresidents de publicitat i relacions públiques. Correspondrà al vicepresident de publicitat i al vicepresident de relacions públiques dur a terme totes aquelles funcions que els conferisca el president, i assumir les d'aquest en cas d'absència, malaltia, abstenció, recusació o vacant.  
3. Corresponen al secretari les funcions següents:  
a) Redactar i dirigir els oficis de citació per a tots els actes del Col·legi, segons les instruccions que reba del president i amb l'antelació deguda.  
b) Redactar les actes de les juntes generals i les que celebre la Junta de Govern.  
c) Portar els llibres necessaris per al millor i més ordenat servei, i haurà d'haver obligatòriament aquell en què s'anoten les correccions que s'imposen als col·legiats, així com el Llibre Registre de Títols.  
  
d) Rebre i donar compte al president de totes les sol·licituds i comunicacions que es remeten al Col·legi.  
e) Expedir, amb el vistiplau del president, els certificats que sol·liciten les persones interessades.  
f) Organitzar i dirigir les oficines i ostentar la direcció de personal.  
g) Portar un registre en què, per orde alfabètic dels cognoms dels col·legiats/ades, es consigne el seu historial dins del Col·legi.  
  
h) Revisar cada any les llistes dels col·legiats/ades, i expressar la seua antiguitat i domicili.   
i) Tindre a càrrec seu l'arxiu i segell del Col·legi.  
4. Tresorer: correspondrà al tresorer:  
a) Materialitzar la recaptació i custodiar els fons del Col·legi.  
b) Pagar els lliuraments que expedisca el president.  
c) Informar periòdicament la Junta de Govern del compte d'ingressos i despeses i marxa del pressupost; i formalitzar anualment els comptes de l'exercici econòmic vençut.  
d) Redactar els pressupostos anuals que la Junta de Govern haja de presentar a l'aprovació de la Junta General.  
e) Ingressar i retirar fons dels comptes bancaris, conjuntament amb el president.  
f) Portar inventari minuciós dels béns del Col·legi, dels quals serà administrador.  
g) Controlar la comptabilitat i verificar la caixa.  
h) Cobrar els interessos i rendes del capital del Col·legi.  
5. Vocals. Els vocals, a més de les funcions consultives i d'assessorament pròpies del seu càrrec, duran a terme els serveis que el president o la Junta de Govern els encomane, i les substitucions que els competisquen.  
  
Article 30. Forma de proveir-se  
1. Els càrrecs de la Junta de Govern serà proveïts per elecció mitjançant votació directa i secreta de tots els col·legiats/ades.  
Seran elegits per temps de quatre anys i podran ser reelegits o optar, els qui els exercisquen, a un altre càrrec.  
La renovació de càrrecs de la Junta de Govern es verificarà per meitat cada dos anys, amb subjecció al següent torn de rotació:  
Primer: president, vicepresident de publicitat, tresorer i vocals 1r, 3r, 5é, 7é i 9é.  
Segon: vicepresident de relacions públiques, secretari i vocals 2n, 4t, 6é, 8é i 10é.  
2. Si abans que expire el període de duració del càrrec es produeix alguna vacant en la Junta de Govern, es proveirà també per elecció, en la Junta ordinària de més pròxima celebració, i l'elegit exercirà també el seu càrrec pel temps que medie fins a l'època de la seua renovació.  
  
En aquest cas la convocatòria de la Junta General ordinària es farà amb almenys trenta dies d'antelació, i es farà constar que en la reunió es procedirà a la elecció per a la cobertura de vacants. Si fóra necessari, per a respectar els trenta dies d'antelació en la convocatòria, es retardaria la data habitual de celebració de la Junta General, que es fixa en aquests Estatuts.  
Convocada la Junta General, les persones interessades disposaran d'un termini de deu dies per a presentar les seues candidatures.  
La Junta de Govern, en el termini màxim de cinc dies, comptadors des de l'expiració de l'avantdit termini de deu, procedirà a la designació dels candidats elegibles. Els noms dels candidats elegibles es publicaran al tauler d'anuncis del Col·legi, i es notificaran, personalment, als col·legiats/ades.  
El dia de la celebració de la Junta General ordinària hi haurà paperetes suficients, impreses en un model oficial, de tots els candidats.  
Tractant-se de votació per a la cobertura de vacants, només es podrà exercitar el vot de forma personal i mitjançant l'assistència a la corresponent junta general ordinària.  
  
Fonaments de dret  
Primer. La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. El Col·legi Oficial de Publicitaris i Relacions Públiques de la Comunitat Valenciana ha aprovat la modificació estatutària per mitjà del seu òrgan competent.  
Tercer. L'expedient ha estat tramitat pel Servei d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò previst per la disposició final del Decret 4/2002, de 8 de gener, en virtut de les atribucions que té conferides pel Decret 198/2009, de 6 de novembre, del Consell, pel qual s'estableix l'estructura orgànica bàsica de la Presidència i de les conselleries de la Generalitat i pel Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, modificat pel Decret 22/2010, de 22 de gener.  
  
Vistos l'article 36 de la Constitució Espanyola i l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
1. Inscriure la modificació dels Estatuts del Col·legi Oficial de Publicitaris i Relacions Públiques de la Comunitat Valenciana al Registre de Col·legis Professionals i de Consells Valencians de Col·legis Professionals de la Comunitat Valenciana.  
2. Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i amb els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere adient.  
  
València, 20 d'abril de 2011.- El director general de Justícia i Menor: Antonio Gastaldi Mateo.